KRPZ-TN-OKAP-126-010/2022 Trenčín 28. 10. 2022

Slovenka poslala „INŽINIEROVI Z JEMENU“ viac ako 17 000 €

Na svoju dôverčivosť doplatila 67-ročná žena zo Žilinského kraja. V mesiaci september tohto roka bola prostredníctvom sociálnej siete kontaktovaná neznámou osobou, ktorá sa predstavila ako inžinier pracujúci v Jemene, ktorý by mal neskôr záujem bývať a podnikať na Slovensku a potrebuje zaslať na Slovensko leteckou poštou svoju batožinu s vyššou finančnou hotovosťou.

Ženu potom v súvislosti s prepravou batožiny táto osoba opakovane kontaktovala s požiadavkou úhrady poplatkov za batožinu, ktoré žena opakovane uhradila na viaceré účty, spolu v sume 17.755,-€.

Po zaplatení tejto sumy „inžinier“ požiadal o ďalšie peniaze. Vtedy žena nadobudla podozrenie, že bola podvedená a kontaktovala políciu. Vyšetrovateľ v tomto prípade začal trestné stíhanie vo veci zločinu podvodu.

V súvislosti s týmto prípadom, kedy žena prišla o úspory a dokonca si väčšiu časť sumy požičala, opäť upozorňujeme, aby ste boli obozretní, ak vás niekto, koho nepoznáte požiada o peniaze. **Ak vás neznáma osoba osobne, alebo telefonicky kontaktuje a snaží sa pod rôznymi zámienkami získať od Vás peniaze, bezodkladne kontaktujete políciu telefonicky na čísle 158 alebo osobne na policajnom oddelení!**